Pellegrini, Peter, predseda vlády SR (2018-11-27):
Ďakujem pekne. Vážené dámy, vážení páni, ďakujem za možnosť vystúpiť ešte pred tým, ako začnete prerokovávať bod 7 vášho programu, ktorým je návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k dokumentu OSN, tzv. Globálny pakt o bezpečnej, riadenej a legálnej migrácii, ktorý máte na stole ako tlač 1233. Ako predseda vlády Slovenskej republiky som rád, že Národná rada Slovenskej republiky venuje primeranú pozornosť aj tejto oblasti a prijímaniu medzinárodných dokumentov, a bol by som rád, aby ste pred samotným rokovaním, ktoré vás čaká, poznali postoj vlády Slovenskej republiky k tomuto paktu a k tomuto dokumentu. Pripomínam, že už pred tromi alebo štyrmi týždňami som verejne vyhlásil, že vláda Slovenskej republiky pod mojím vedením neurobí nič, čo by akýmkoľvek spôsobom mohlo ohroziť alebo obmedziť suverenitu Slovenskej republiky, alebo by mohlo mať akýkoľvek dopad na bezpečnosť občanov a krajiny ako takej. A tento postoj sa nijakým spôsobom nemení. A preto vás chcem oficiálne informovať, že postoj vlády Slovenskej republiky, a ja som ho už v nedeľu na pôde Bruselu oficiálne oznámil, je, že slovenská vláda má výhrady k samotnému textu Marrákešského protokolu a nemieni sa dať zaviazať takýmto dokumentom, pretože Slovenská republika je suverénnou krajinou, ktorá si má právo sama dirigovať a rozhodovať a tvoriť národnú migračnú politiku, ktorú musí mať plne pod kontrolou. Slovenská republika je krajinou, ktorá rozoznáva legálnu a nelegálnu migráciu a nelegálnu migráciu nepovažuje za prínosnú, ale považuje ju za škodlivú a za migráciu, ktorá prináša aj vážne bezpečnostné riziká ohrozenia nielen pre Slovensko, ale aj pre celý kontinent, kde sa takáto migrácia deje. A z mnohých krajín máme konkrétne skúsenosti, ako sa zmenila bezpečnostná situácia po príchode migrantov, o ktorých nikto nevedel, odkiaľ sú, čo sú, aký je ich zámer a kde sa v krajine hýbu. A preto chcem potvrdiť, že Slovenská republika bude vždy sama rozhodovať o tom, ktoré opatrenia v oblasti migrácie prijme, koho do krajiny vpustí, aké má mať vzdelanie, z akej krajiny má pochádzať, kde má pracovať, kde bude bývať a ako sa tu bude správať. A preto vás chcem uistiť, že vláda Slovenskej republiky nijakým spôsobom nevybočuje z týchto zásad, ktoré sú jasné nielen tento týždeň, ale už niekoľko rokov, a vláda pod mojím vedením neotočí z našej zahranično-politickej orientácie, ale neotočí ani od časti migrácie, pretože si povedzme úprimne a jasne a pripomeňme si to, Slovenská republika bola krajinou, ktorá ako prvá odmietla povinné kvóty. Slovenská republika bola krajinou, ktorá podala žalobu na Európsku komisiu za rozhodnutie väčšinovým hlasovaním o povinných kvótach, a na tejto pozícii Slovenská republika nič nemení. A Slovenská republika dá jasne najavo, že sa necíti a sa nebude cítiť viazaná žiadnym z opatrení, ktoré by viedli k realizácii časti Marrákešského protokolu, a vyhradzujeme si právo, aby sme v oblasti migrácie prijímali vlastné rozhodnutia, suverénne rozhodnutia, prijímali vlastnú legislatívu a nedovolili si nanútiť riešenia, ktoré nie sú v súlade s politikou Slovenskej republiky. V tomto duchu bude aj oficiálne stanovisko vlády Slovenskej republiky, ktoré dáme jasne najavo všetkým, ktorí majú pochybnosť o našom postoji. Ja som o tomto postoji informoval aj kolegov premiérov na stretnutí v Bruseli na mimoriadnom summite v nedeľu, ktorý sa venoval, samozrejme, brexitu. Je mnoho ďalších krajín, ktoré začínajú mať rovnaké pochybnosti, rovnako v nemeckom parlamente bude parlament. Je mnoho ďalších krajín, ktoré začínajú mať rovnaké pochybnosti, rovnako v nemeckom parlamente bude parlament diskutovať o stanovisku, ktorým chce dať najavo, že tak isto nebudú záväzné pre nemeckú legislatívu žiadne ustanovenia tohto paktu a že Nemecko zostáva naďalej suverénne v tvorbe svojej legislatívy. Niektoré krajiny svoje stanovisko vyjadrili už v procese, niektoré krajiny sa prihlásia k tomuto ešte teraz. A preto chcem garantovať, že vláda Slovenskej republiky bude vždy chrániť bezpečnosť občanov Slovenskej republiky a bude chrániť suverenitu Slovenskej republiky a bude vždy dbať na to, aby sme rozhodnutia v tak závažnej otázke prijímali suverénne a sami. A preto vám chcem poďakovať za váš postoj a poďakovať za podporu, pretože tak ako je nakoncipované uznesenie, respektíve ako tak sledujem názor naprieč politickým spektrom, je plne v súlade s pozíciou vlády. A ja budem rád, keď rozhodnutie vlády, ktoré sme prijali a ktoré dlhodobo prezentujeme, nájde podporu aj v pléne Národnej rady Slovenskej republiky, pretože to dáva vláde ešte silnejší mandát, keď jej názor je takto široko podporený aj v Národnej rade Slovenskej republiky. Toto vystúpenie ešte pred rokovaním som neurobil preto, aby ste nemohli na mňa reagovať, ale aby som vám možno ušetril aj čas, pretože máte pred sebou ešte veľké množstvo programu, čaká nás rozpočet a rôzne ďalšie veci, aby ste nemuseli vo svojich vystúpeniach vyjadrovať akúkoľvek pochybnosť, ako sa zachová vláda Slovenskej republiky. Postoj vlády Slovenskej republiky som vám tlmočil jasne a garantujem vám, že ako predseda vlády nedovolím, aby zo strany vlády bol urobený akýkoľvek akt, ktorý by nás akýmkoľvek spôsobom mohol zaviazať k tomu, aby sme sa pripojili k tomuto protokolu, respektíve neurobíme žiadnu aktivitu, ktorá by mohla byť vnímaná ako akýkoľvek prejav súhlasu s prijatím tohto paktu. Toľko za vládu Slovenskej republiky a ďakujem vám veľmi pekne, že ste si ma vypočuli. Všetko dobré. (Potlesk.)